चिमचा अपने अफसर दे गुण, अवगुण, पसिंद, ना-पसिंद गी जानदा ऐ। ओह् टोह्‌बें आंगर मिट्टी सिंघियै दस्सी उड़दा ऐ इस धरती च बरमा लाने पर पानी दी सीर गरडाई उट्‌ठग जां नेईं। चिमचा जानदा ऐ अफसर गी केह्‌ड़ियां गल्लां पसन्द न ते केह्डियें गल्लें पर ओह् चिड़दा ऐ। अफसर बासी मारै तां ओह् चिंता दी सुरै च पुछदा ऐ-“ज़नाब दी तबीयत ठीक ऐ नां?” अफसर गी खंघ उठी आवै तां ओह् झट आखदा ऐ-“जनाब घर जाइयै अराम फरमाओ। एह् सरकारी कम्म होंदे रौह्‌ने न। जैकर सेह्‌त बिगड़ी गेई तां सरकार ने जनाब गी मता कम्म करने दा कोई तगमा नेईं देई देना।”